Τζούλιους Μαάντα Μπίο

Ο Τζούλιους Μαάντα Μπίο (Julius Maada Bio, 12 Μαΐου 1964-) είναι πολιτικός από τη Σιέρα Λεόνε και ο 5ος πρόεδρος της χώρας από τις 4 Απριλίου 2018. Είναι απόστρατος αξιωματικός του στρατού και ήταν επικεφαλής της στρατιωτικής κυβέρνησης από τις 16 Ιανουαρίου 1996 ως τις 29 Μαρτίου 1996 υπό το Εθνικό Προσωρινό Κυβερνητικό Συμβούλιο (NPRC) που σχηματίστηκε από τη στρατιωτική χούντα της χώρας. Ο Μπίο ήταν υποψήφιος στις προεδρικές εκλογές με το κύριο κόμμα της αντιπολίτευσης, το Λαϊκό Κόμμα της Σιέρα Λεόνε. Κέρδισε τον  υποψήφιο του κυβερνώντος Κογκρέσου Όλου του Λαού Σαμούρα Καμάρα  στον δεύτερο γύρο των προεδρικών εκλογών με ποσοστό 51,8% των ψήφων έναντι 48,2% για τον Καμάρα. Οι διεθνείς και οι τοπικοί παρατηρητές ανακήρυξαν τις εκλογές ελεύθερες, δίκαιες και αξιόπιστες. Ο Μπίο διαδέχθηκε τον πρόεδρο Έρνεστ Μπάι Κορόμα, ο οποίος δεν δικαιούτο από το σύνταγμα να διεκδικήσει άλλη θητεία, έχοντας υπηρετήσει δύο πενταετίες.

Ως πρόεδρος, ο Μπίο ανέτρεψε τις περισσότερες από τις πολιτικές του Κορόμα, τον οποίο κατηγορεί για διαφθορά και κακοδιαχείριση του δημόσιου ταμείου της χώρας. Μια αιματηρή απόπειρα πραξικοπήματος για την ανατροπή του Μπιό απέτυχε τον Σεπτέμβριο του 2023. Ο πρώην πρόεδρος Κορόμα συνελήφθη και κατηγορήθηκε για εσχάτη προδοσία, καθώς θεωρήθηκε ύποπτος για συμμετοχή στην αποτυχημένη απόπειρα πραξικοπήματος.

Η διαχείριση της οικονομίας από την κυβέρνηση του Μπίο αποτέλεσε στόχο βίαιων διαδηλώσεων τον Αύγουστο του 2022. Παρ’ όλα αυτά, ο Μπίο επανεξελέγη το επόμενο έτος, αν και οι εκλογές στιγματίστηκαν από βία και προκάλεσαν ανησυχία στους διεθνείς παρατηρητές λόγω έλλειψης διαφάνειας στη διαδικασία καταμέτρησης των ψήφων. Ως πρόεδρος, ο Μπίο εφήρμοσε δωρεάν δημόσια εκπαίδευση σε πρωτοβάθμιο και δευτεροβάθμιο επίπεδο και κατήργησε τη θανατική ποινή.

Πρώτα χρόνια
Γεννήθηκε στο χωριό Τιχούν της επαρχίας Μπόνθε έξω από την πόλη Μάτρου Τζονγκ, στην Νότια Επαρχία της Σιέρα Λεόνε. Είναι το 33ο παιδί από τα συνολικά 35 του Υπέρτατου Αρχηγού των Σέρμπρο Τσάρλι Μπίο του Δεύτερου. Ο ίδιος ο Μπίο ανήκει στην εθνοτική ομάδα των Σέρμπρο και είναι Καθολικός στο θρήσκευμα.

Μετά την ολοκλήρωση της πρωτοβάθμιας εκπαίδευσης στο Ρωμαιοκαθολικό Σχολείο της γενέτειράς του, φοίτησε στο σχολείο Μπο και αποφοίτησε το 1984 με A-level σε ηλικία 20 ετών.

Στρατιωτική σταδιοδρομία
Ο Μπίο ακολούθησε στρατιωτική καριέρα και παρακολούθησε την στρατιωτική ακαδημία της Μπενγκουέμα, έξω από την πρωτεύουσα Φρίταουν.

Αποφοίτησε από την Ακαδημία σε ηλικία 23 ετών με το βαθμό του Second Lieutenant τον Οκτώβριο του 1987. Το 1990 στάλθηκε μαζί με τον λοχαγό Βαλεντίν Στράσερ στη Λιβερία ως μέρος της στρατιωτικής δύναμης ECOMOG. 

Στις 29 Απριλίου 1992 έλαβε μέρος μαζί με τον Στράσερ και άλλους στρατιωτικούς στο αναίμακτο στρατιωτικό πραξικόπημα που ανέτρεψε την κυβέρνηση του Τζόζεφ Σαϊντού Μόμο.

Στη συνέχεια προήχθη σε λοχαγό και στις 16 Ιανουαρίου 1996 ηγήθηκε στρατιωτικού πραξικοπήματος, ανατρέποντας τον λοχαγό Στράσερ, ο οποίος εξορίστηκε στη Γουινέα. Τον Μάρτιο διεξήχθησαν εκλογές.

Μετά τον στρατό
Έπειτα από την αποστρατεία του το 1996, ο Μπίο εγκαταστάθηκε στις ΗΠΑ, όπου απέκτησε μεταπτυχιακό δίπλωμα ειδίκευσης στις Διεθνείς Σχέσεις από το Αμερικανικό Πανεπιστήμιοτης Ουάσιγκτον.

Πολιτική σταδιοδρομία
Ο Μπίο έγινε επίσημα μέλος του Λαϊκού Κόμματος της Σιέρα Λεόνε (SLPP) το 2005. Την ίδια χρονιά διεκδίησε την ηγεσία του SLPP και ήρθε 3ος με 33 ψήφους και νικητή των εκλογών τον Σόλομον Μπερέουα.

Στις 31 Ιουλίου 2011 ο Μπίο πήρε το χρίσμα για τις προεδρικές εκλογές του 2012, στις οποίες ήταν υποψήφιος με το SLPP. Στις εκλογές έλαβε ποσοστό 37% των ψήφων και ηττήθηκε από τον Έρνεστ Μπάι Κορόμα.

Πρόεδρος της Σιέρα Λεόνε
Ο Μαάντα Μπίο εξελέγη πρόεδρος στον δεύτερο γύρο των προεδρικών εκλογών που έγιναν στις 31 Μαρτίου 2018. Συγκέντρωσε ποσοστό  51,8% των ψήφων σύμφωνα με τα επίσημα αποτελέσματα και διαδέχθηκε τον Μπάι Κορόμα στο ύπατο αξίωμα της χώρας.
Ο Μπίο έγινε ο πρώτος πρόεδρος της χώρας του που καθιέρωσε με νόμο την δωρεάν εκπαίδευση σε όλα τα κρατικά εκπαιδευτικά ιδρύματα πρωτοβάθμιας και δευτεροβάθμιας εκπαίδευσης.

Επανεξελέγη στις προεδρικές εκλογές του 2023. Κύριος αντίπαλός του ήταν ο Σαμούρα Καμαρά του Κογκρέσου Όλου του Λαού. Ανακηρύχθηκε νικητής με 56% των ψήφων. Η ανακήρυξη αυτή επικρίθηκε από εγχώριους και διεθνείς παρατηρητές των εκλογών, οι οποίοι έκαναν λόγο για έλλειψη διαφάνειας στη διαδικασία καταμέτρησης, ενώ ο ηγέτης της αντιπολίτευσης Καμάρα απέρριψε το αποτέλεσμα.

Στις 22 Ιουνίου 2025 ο  Μπίο εξελέγη πρόεδρος της Δυτικοαφρικανικής Οικονομικής Κοινότητας (ECOWAS), κατά την τακτική σύνοδο  κορυφής των αρχηγών κράτους που έγινε στην Αμπούζα της Νιγηρίας.

Προσωπική ζωή
Ο Μπίο είναι της εθνοτικής ομάδας Σέρμπρο και Χριστιανός της Ρωμαιοκαθολικής Εκκλησίας. Η σύζυγός του, Φατιμά, είναι Μουσουλμάνα και υπήκοος Γκάμπιας και Σιέρα Λεόνε. Το ζεύγος παντρεύτηκαν το 2013 στο Λονδίνο με διαθρησκευτική τελετή, που συμπεριελάμβανε χριστιανικά και μουσουλμανικά έθιμα. Οι δυο τους έχουν ένα παιδί που γεννήθηκε στο Λονδίνο. Ο Μπίο έχει άλλα τρία παιδιά από προηγούμενο γάμο, όλα γεννημένα στις ΗΠΑ.

Παραπομπές 

Εξωτερικοί σύνδεσμοι

 New president's promise to Sierra Leoneans 5 Απριλίου 2018.

Κατηγορία:Πραξικοπηματίες
Κατηγορία:Πρόεδροι της Σιέρα Λεόνε
Κατηγορία:Ηγέτες εν ενεργεία
Κατηγορία:Αρχηγοί κράτους της Σιέρα Λεόνε